CELEX: 32011D0362
Language: lt
Date: 1308268800000
Title: 2011/362/Euratomas: 2011 m. birželio 17 d. Tarybos sprendimas dėl „Hochtemperatur-Kernkraftwerk GmbH“ (HKG) bendrosios įmonės statuso galiojimo laiko pratęsimo

23.6.2011   
            
            
               LT
            
            
               Europos Sąjungos oficialusis leidinys
            
            
               L 163/24
            
         TARYBOS SPRENDIMAS
   2011 m. birželio 17 d.
   dėl „Hochtemperatur-Kernkraftwerk GmbH“ (HKG) bendrosios įmonės statuso galiojimo laiko pratęsimo
   (2011/362/Euratomas)
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 49 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Sprendimu 74/295/Euratomas (1) Taryba įsteigė bendrąją įmonę „Hochtemperatur-Kernkraftwerk GmbH“ (toliau – HKG) 25 metų laikotarpiui nuo 1974 m. sausio 1 d.
            
         
               (2)
            
            
               HKG tikslai buvo Vokietijos Federacinės Respublikos Unos srities Yntropo rajone pastatyti, įrengti ir eksploatuoti apie 300 MWe galios branduolinę elektrinę.
            
         
               (3)
            
            
               Branduolinė elektrinė buvo eksploatuojama 1987–1988 m. ir dėl techninių ir ekonominių sunkumų galiausiai uždaryta 1989 m. rugsėjo 1 d.
            
         
               (4)
            
            
               Nuo 1989 m. rugsėjo 1 d. HKG tikslas – įgyvendinti branduolinės elektrinės eksploatavimo nutraukimo programą iki saugaus izoliavimo etapo ir vėliau vykdyti izoliuotų branduolinių įrenginių priežiūros programą.
            
         
               (5)
            
            
               1992 m. lapkričio 16 d. Sprendime 92/547/Euratomas, kuriuo buvo pratęstas „Kernkraftwerk Lingen GmbH“ bendrosios įmonės statuso galiojimo laikas (2), Taryba pripažino, kad lygiaverčių programų Bendrijoje neturima, kad šių programų įgyvendinimas yra svarbus ir kad jos padeda įgyti branduolinei pramonei ir vėlesnei Bendrijos branduolinės energijos sektoriaus plėtrai naudingos patirties.
            
         
               (6)
            
            
               Savo tikslui įgyvendinti HKG paprašė, kad nuo 1999 m. sausio 1 d. būtų pratęstas jai suteikto bendrosios įmonės statuso galiojimo laikas.
            
         
               (7)
            
            
               Sprendimu 2002/355/Euratomas (3) Taryba HKG bendrosios įmonės statuso galiojimo laiką pratęsė iki 2009 m. gruodžio 31 d., kad HKG sudarytų sąlygas baigti įgyvendinti eksploatavimo nutraukimo ir priežiūros programas, visų pirma palengvindama finansinę naštą.
            
         
               (8)
            
            
               Bendrosios įmonės statuso galiojimo laikas pratęstas tam pačiam laikotarpiui, kuriam buvo sudaryti Vokietijos Federacinės Respublikos, Šiaurės Reino-Vestfalijos žemės, HKG ir jos narių susitarimai dėl HKG veiklos finansavimo.
            
         
               (9)
            
            
               Norėdama pasiekti savo tikslus, HKG 2010 m. balandžio 26 d. laišku paprašė, kad bendrosios įmonės statuso galiojimo laikas būtų pratęstas dar 25 metams.
            
         
               (10)
            
            
               Pratęsus bendrosios įmonės statuso galiojimo laiką, ir, visų pirma, palengvinus HKG finansinę naštą, įmonei būtų sudarytos sąlygos baigti įgyvendinti eksploatavimo nutraukimo ir priežiūros programas.
            
         
               (11)
            
            
               Vokietijos Federacinės Respublikos, Šiaurės Reino-Vestfalijos žemės, HKG ir jos narių susitarimai dėl HKG veiklos finansavimo taikomi tik iki 2017 m. gruodžio 31 d.
            
         
               (12)
            
            
               Todėl HKG bendrosios įmonės statuso galiojimo laikas turėtų būti pratęstas tam pačiam laikotarpiui,
            
         PRIĖMĖ ŠĮ SPRENDIMĄ:
   1 straipsnis
   1.   „Hochtemperatur-Kernkraftwerk GmbH“ (HKG) suteikto bendrosios įmonės statuso, kaip apibrėžta Europos atominės energijos bendrijos steigimo sutartyje, galiojimo laikas pratęsiamas aštuoneriems metams nuo 2010 m. sausio 1 d.
   2.   HKG tikslas – įgyvendinti Vokietijos Federacinės Respublikos Unos srities Yntropo rajone esančios branduolinės elektrinės eksploatavimo nutraukimo programą iki saugaus izoliavimo etapo ir vėliau vykdyti izoliuotų branduolinių įrenginių priežiūros programą.
   2 straipsnis
   Šis sprendimas skirtas valstybėms narėms ir HKG.
   
      Priimta Liuksemburge 2011 m. birželio 17 d.
      
         
            Tarybos vardu
         
         
            Pirmininkas
         
         CZOMBA S.
      
   
   
      (1)  OL L 165, 1974 6 20, p. 7.
   
      (2)  OL L 352, 1992 12 2, p. 9.
   
      (3)  OL L 123, 2002 5 9, p. 53.